medieval-data/medieval-letters huggingface dataset:
CDLXXIII.  Ad Henricum ducem Saxonum.--Commendat ipsi Wibaldum Corbeiensem abbatem.   (Anno 1152, Jan. 9.) [  Ibid.,  508.]
Author: Eugenius III

Papa EUGENIUS, HENRICO illustri duci Saxonum.

Inter praecipua facta virorum potentium, nihil est quod Deo nostro eos ita reddat acceptos, quam si Ecclesiis et earum praelatis honorem debitum et reverentiam curaverint exhibere. Unde quia paterna te charitate diligimus, et de tuae probitatis industria meliora speramus, dilectum filium nostrum Wibaldum Corbeiensem abbatem, qui pro suae honestatis prudentia honorandus dignoscitur, strenuitati tuae attentius commendamus, per praesentia scripta nobilitatem tuam rogantes et exhortantes in Domino, quatenus ad recuperanda et conservanda Ecclesiae ipsius bona pro nostris precibus fidelis et devotus coadjutor existas. Datum Signiae, V Idus Januarii.
CDLXXIV.  Ad episcopum Verdensem.--Conqueritur quod frater ipsius et alii ejus parochiani bona Kaminatensis monasterii invadant.   (Anno 1152, Jan. 9.) [  Ibid.  ]
Author: Eugenius III

Idem papa FERDENSI episcopo.

Si universalis Ecclesiae curam, quam gerendam, Deo auctore, suscepimus, diligenti consideratione pensemus, providendum nobis est, ut omnibus fidelibus, illis maxime qui specialiter ad tutelam nostram spectare noscuntur, taliter suam justitiam conservemus, ut sub obtentu subtractae justitiae in sui rigore officii non debeant negligentes existere. Dilecti filii nostri Wibaldi Corbeiensis abbatis nuper suggestione didicimus, quod Hungoldus frater tuus, unde valde miramur, W. et Ge. et quidem alii parochiani tui bona Kaminatensis Ecclesiae, quae ad jus ipsius spectare dignoscitur, violenter auferant, et injuste detineant. Quia igitur ecclesiastica bona, et praecipue Corbeiensis Ecclesiae, et quae ad ipsam spectant, sub defensione et tutela nostra consistunt, praesentium tibi auctoritate mandamus, quatenus germanum tuum et alios praefatos invasores districte commoneas, ut praefatae Ecclesiae ablata restituant et ab ejus infestatione desistant. Quod si tuis monitis obtemperare noluerint, debitam de ipsis justitiam facias. Datum Signiae, V Idus Januarii.
CDLXXV.  Ad episcopum Mindensem.--Ut Corbeiensi monasterio benefacere pergat.   (Anno 1152, Jan. 9.) [  Ibid.,  509.]
Author: Eugenius III

Idem papa Mindensi episcopo

Gratum nobis est et acceptum, quod sicut ex relatione dilecti filii nostri Wibaldi abbatis Corbeiensis accepimus, juxta tenorem litterarum, quas tibi transmisimus, ad utilitatem ipsius Ecclesiae sollicitus et benevolus exstitisti. Quia igitur non incipienti, sed perseveranti praemium deberi dignoscitur, per praesentia scripta fraternitati tuae mandamus, quatenus bonis initiis potiora studeas augmenta conferre, et praenominato filio nostro Corbeiensi abbati, de quibusdam parochianis tuis tam clericis quam laicis, qui bona Kaminatensis Ecclesiae praesumunt auferre, debitam justitiam facias. Datum Signiae, V Idus Januarii.
CDLXXVI.  Ab abbatem Luneburgensem.--Henricum Corbeiensem abbatem depositum officio suo non fuisse restitutum.   (Anno 1152, Jan.) [  Ibid.
Author: Eugenius III

Idem papa abbati de Lunenburch.

Dilectioni tuae notum fieri volumus quod Henricus quondam Corbeiensis abbas ad nostram praesentiam veniens humiliter postulavit, ut ipsum in suo restitueremus officio. Quod quia rationi consentaneum minime videbatur, et quantitas culpae ipsius poenae hujus allevatione videbatur indigna, nullam omnino restitutionem de ipso nos fecisse cognoscas. Insinuatum est siquidem nobis, quod temerario ausu contra depositionis sententiam, quae a bonae memoriae Thoma presbytero cardinali, tunc apostolicae sedis legato in eum prolata fuisse dignoscitur, contraire praesumat. Quod quam rationi contrarium, et a sanctorum Patrum institutionibus penitus sit alienum, qui zelo rectitudinis utitur penitus non ignorat. Quia igitur ad apostolatus nostri officium spectat, errata corrigere, et tam nefarias praesumptiones de medio exstirpare, praesentium tibi auctoritate mandamus, quatenus praedictum Henricum districte commoneas ut a tanta praesumptione desistat, et praedictae sententiae in ipsum prolatae minime contraire praesumat. Si autem de reliquo Corbeiensem abbatiam vexare seu molestare tentaverit, digna ipsum ultione coerceas.
CDLXXX.  Ad Henricum Belvacensem episcopum de negotio magistri Petri.   (Anno 1152, Jan. 19.) [MARTEN.,  Collect.,  II, 636.]
Author: Eugenius III

EUGENIUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Ad opera pietatis illorum studium confidentius invitamus, de quorum devotione, prudentia et religione pleniorem in omnibus fiduciam obtinemus. Pro latore praesentium magistro Petro et domni Clarevallensis et aliorum plurium, quorum postulationibus consensum subtrahere nec possumus nec debemus, scripta recepimus, in quibus precabantur attentius, ut quoniam tam longo tempore scholasticis studiis utiliter et honeste per Dei gratiam insudavit, nec tamen adhuc ecclesiastico meruit beneficio sublevari, nostro id interventu assequi mereretur. Nos igitur et tantorum precibus et officii nostri debito provocati, hoc misericordiae opus fraternitati tuae, de qua in nullo diffidimus, decrevimus committendum, tanto utique id melius a te credentes exsecutioni mandandum, quanto ad similia, nostra etiam postulatione cessante, satis religiosum animum tuum divini amoris credimus emulatione succensum. Quocirca fraternitatem tuam per apostolica scripta propensius exoramus, quatenus ei pro Dei amore, pro beati Petri et nostra reverentia, pro tui pontificatus officio exaltando, praebendam in ecclesia tua concedas, ut et ipse tibi et nobis debeat esse fidelior, et ecclesiae tuae fideliter deservire, et nos fraternitati tuae gratiarum actiones reddere debeamus. Data Signiae, XIV Kal. Februarii.
CDLXXXI.  Ad eumdem.--Pro S. nepote abbatis S. Dionysii.   (Anno 1152, Jan. 19.) [MARTEN.,  Collect.,  II, 637.]
Author: Eugenius III

EUGENIUS episcopus, servus servorum Dei, venerabili fratri HENRICO Belvacensi episcopo salutem et apostolicam benedictionem.

Quoniam fraternitatem tuam vera nobis charitate scimus annexam, idcirco eosquos diligimus sollicitudini tuae fiducialiter commendamus. Dilectus filius noster S. pro illa devotione, qua venerabilis memoriae S., quondam Sancti Dionysii abbas, avunculus ejus sedi apostolicae ac nobis ipsis tenebatur astrictus, charus nobis et acceptus existit, et tanquam specialem Romanae Ecclesiae filium tam per nos quam per eos, de quorum charitate pleniorem fiduciam obtinemus, sustinere volumus et fovere. Unde quanto magis de tua fraternitate confidimus, tanto ad ipsius praesidium et dilectionem studiosius advocamus, per apostolica scripta rogantes, quatenus eum et suos pro beati Petri et nostra reverentia habeas attentius commendatos, et si forte amaritudo aliqua intercessit, ita pro nostro amore dimittas, et ita de caetero eis exhibeas te benignum, ut et ipsi sub tuae defensionis praesidio, a pravorum incursu debeant liberari, et nos fraternitati tuae pro eis gratias agere debeamus. Data Signiae, XIV Kal. Februarii.
CDLXXXII.  Rescriptum ad Hugonem abbatem S. Remigii.--Ut Carthusianorum Montis-Dei necessitatibus subveniat.   (Anno 1152, Jan. 21.) [D. MARLOT,  Metropol. Rem.,  II, 315.]
Author: Eugenius III

EUGENIUS episcopus, servus servorum Dei, dilectis filiis HUGONI abbati et monachis Sancti Remigii Remensis, salutem et apostolicam benedictionem.

Venerandae memoriae abbas vester religiosos fratres Montis-Dei quanta charitate dilexerit, et erga eos pietatis opera curaverit exercere, nec a vestra credimus memoria excidisse, nec nobis etiam exstat incognitum. Unde sicut tanti viri filii estis in nomine, affectu quoque probari vultis et opere, bonis moribus, et conservationi ejus diligentius adhaerere, atque huic praecipue tam sancto et laudabili operi toto studio charitatis insistite. Dilectionem itaque vestram rogamus attentius, et parentis affectu monemus, quatenus praedictos filios vestros pro illius amore, Qui vos de tenebris vocavit in admirabile lumen suum , pro beati Petri et nostra reverentia, toto pectore diligatis. Et quoniam quanto vitam magis arduam elegerunt, tanto minus saecularibus negotiis implicantur, et necessitatibus plurimis sunt expositi, taliter subventioni eorum, aut sustentationi intendite, taliter eis viscera misericordiae aperite, taliter eis optata charitatis solatia ministrate, ut et nos dilectionem vestram commendare de piarum rerum imminentia debeamus, et omnibus, quod cognoverint, quanta in pectoribus vestris charitas radiet, argumentum vivacis experientiae praebeatis. De caetero vobis, filii, quoad vitae patriam sub praelati custodiam festinatis, per apostolica scripta mandamus, quatenus supradicto filio nostro Hugoni, quem vobis hoc tempore abbatem voluit divina clementia ordinari, sicut Patri et animarum vestrarum rectori, honorem et reverentiam humiliter impendatis, ac salubribus monitis et praeceptionibus ejus propositae obedientiae colla subdatis; et ut ipse per suam sollicitudinem, susceptum officium utiliter valeat, Domino donante, tractare, et vos per obedientiae vestrae sollicitudinem cum eodem possitis ad gaudia coelestia regni pertingere. Ut autem melius valeatis his quae vobis agenda fuerint, imminere, venerabilibus fratribus nostris Samsoni Remensi archiepiscopo, et Trecensi episcopo scripta nostra pro vestra subventione transmisimus, et de caetero utilitatibus vestris, Domino auctore, curabimus attento studio providere. Datum Signiae, XII Kalend. Februarii.

Notes: (I Petr. II, 6, 9)
CDLXXXIII.  Fragmentum privilegii ad Guillelmum decanum et canonicos Viennenses (Allobrogum).--Confirmat eis omnia Ecclesiae Viennensis privilegia et bona, enumerans inter caetera, « Pupetum cum pertinentiis suis, tertiam partem Viennensis monetae, municipium quod dicitur Conveniacum cum ecclesia et pertinentiis suis: Charentonia cum, Chomondum, burgum qui dicitur Villa, villam S. Clari, ecclesiam de Reventino, S. Victoris, S. Petri de Sessiaco, villam de Faramundo, ecclesiam S. Genesii, montem Salomonis.  »
Author: Eugenius III
Date:  [Joannes a Bosco, Bibliotheca Floriacensis, xyston
laevum, p. 83.]

Ita signatum:

Ego Eugenius Catholicae Ecclesiae episcopus. FAC MECUM DOMINE, SIGNUM IN BONUM. Ego Vivarius Tuscul. ep. Ego Nicolaus Alban. ep. Ego Hugo Ostien. ep. Ego Greg. presb. card. TT. S. Calixti. Ego Manfredus presb. card. TT. S. Savinae. Ego Ambertus presb. card. TT. S. Anastasiae. Ego Jullius TT. S. Marcelli. Ego Guido presb. card. TT. S. Pastoris. Ego Bernardus presb. card. TT. S. Clementis. Ego Rolandus presb. card. TT. S. Marci. Ego Octavianus diac. card. S. Georgii. Ego Rodulphus diac. card. S. Luciae in Sept. Sol. Ego Gregorius diac. card. S. Angeli. Ego Guido diac. card. S. Mariae in Porticu.

Notes: (Anno 1152, Jan. 26. Dat. Eugenni [ leg. Signiae.])
CDLXXXIV.  Ad praelatos, comites ac barones per Alemanniam constitutos.--Ut Conrado imperatori in expeditione Italica adsint.   (Anno 1152, Jan. 27.) [MARTEN.,  Collect.,  II, 510.]
Author: Eugenius III

EUGENIUS episcopus, servus servorum Dei, venerabilibus fratribus archiepiscopis, episcopis, dilectis filiis comitibus et baronibus per Alemanniam constitutis, salutem et apostolicam benedictionem.

Sicut a rectore Deo ad salutem humani generis duo charitatis praecepta principaliter sunt inventa, ita et ab ipso duo sunt, quibus hic mundus regitur, constituta, scilicet auctoritas sacra pontificum, et imperialis potestas: quae duo, si bene ad invicem conveniunt, et sui honoris integritate consistunt, in sancta Ecclesia religio secura et Deo sacra servatur, et tam vigore justitiae quam aequitatis moderamine Christianus populus salubriter gubernatur. Universitati itaque vestrae certum esse nequaquam ambigimus, quod charissimus filius noster Conradus Romanorum rex, pro sui honoris complemento ad honorem Dei et Ecclesiae servitium atque totius regni vigorem et exaltationem, hoc tempore ad urbem regiam, vestro fretus auxilio cum expeditione valida venire, largiente Domino, disposuerit. Quia ergo ad tam arduum opus per seipsum non sufficit, et propriae vires sibi non suppetunt, vestrum ei servitium tanquam vestro principi studiose debetis pro vestris viribus ministrare. Ideoque per apostolica vobis scripta mandamus, monemus et exhortamur in Domino, quatenus ad servitium regni et praedicti filii nostri regis viriliter accingamini, et ad expeditionem ipsam cum eo ita vos praeparetis, ut et ipse dispositum iter, prout tantum principem decet, potestative facere valeat, et sui honoris plenitudinem cum gaudio et exsultatione suscipere, atque nos adventum ejus, quem ad profectum Ecclesiae ac regni, et salutem Christiani populi exspectamus, cum desiderato fructu, beatorum apostolorum Petri et Pauli suffragantibus meritis possimus percipere. Datum Signiae, VI Kal. Februarii.
CDLXXXV.  Ad abbatem de Regniaco.--Judicem eum constituit super controversia de qua epistola superior.   (Anno 1152, Jan. 28.) [MANSI,  Concil.,  XXI, 661.]
Author: Eugenius III

Controversiam quae inter filios nostros Pontium Vizeliac. et G. de Chora abbates super decima et parochiali jure eujusdam villae ipsius Vizeliac. abbatis, et quadam pecunia, quam idem abbas de Chora a quibusdam burgensibus G. et V. de Vizeliaco mutuo dicitur suscepisse, agitari dignoscitur, discretioni tuae audiendam terminandamque commisimus. Per praesentia itaque scripta tibi mandamus, quatenus congruo loco et tempore utramque partem ante tuam praesentiam evoces, et rationibus utrinque diligenter auditis, et plenarie cognitis, causam ipsam justitia mediante decidas.

Datum Signiae, V Kal. Febr.
CDLXXXVI.  Ad abbatem de Chora.--De decima quam usurpaverat in Vizeliac. deque pecunia quam mutuam acceperat.   (Anno 1152. Jan. 28.) [  Ibid.  ]
Author: Eugenius III
Date:  [Stephani]

Veniens ad nos dilectus filius noster Pontius Vizeliacensis abbas, contra te nobis conquestus est, quod quamdam decimam et parochialia jura villae ipsius de Prissiaco per violentiam ei abstuleris, et injuste detineas. Questus est etiam quod burgensibus ejus G. et V. de Vizeliaco pecuniam quam tibi mutuasse dicuntur, eis contra rationem restituere contradicas. Quia igitur omnibus in sua justitia debitores existimus, per praesentia tibi scripta mandamus, quatenus in praesentia dilecti filii nostri S. Riniacensis abbatis super his dilecto filio nostro Vizeliacensi abbati justitiam facias. Cum ergo ab eodem filio nostro Riniacensi abbate propter hoc fueris evocatus, ejus praesentiam adeas, et quod exinde inter vos judicaverit suscipias et observes.

Datum Signiae, V Kal. Febr.
CDLXXXVII.  Ad Lingonensem episcopum,  etc.--  De controversia Pontii Vizeliacensis abbatis cum episcopo Eduensi   (Anno 1152, Jan. 29.) [  Ibid.,  658.]
Author: Eugenius III
Date:  [GODEFRIDO] [STEPHANO] [PETRO]

EUGENIUS episcopus, servus servorum Dei, venerabili fratri G. Lingonen. episcopo, et dilectis filiis S. Regniac. et P. Trinorc. abbatibus salutem et apostolicam benedictionem.

Causa quae inter venerabilem fratrem nostrum Henricum Eduensem episcopum et dilectum filium nostrum Pontium Vizeliacensem abbatem agitur, non potuit in praesentia nostra judicio terminari: quoniam idem frater noster quosdam se testes habere dicebat, qui senio vel languore confecti, suam nobis praesentiam nequeunt exhibere. Quia igitur de vestra prudentia valde confidimus, et per hoc causam ipsam nolumus fine debito defraudari: per praesentia vobis scripta mandamus, quatenus ab alterutra partium requisiti in unum convenientes, ad locum in quo testes suam vobis praesentiam exhibere valeant, accedatis, et juramento ab eis suscepto, quidquid super eadem causa testificati fuerint, in scripturae seriem fideliter redigatis: in scriptura redactum, ac sigillorum vestrorum impressione signatum, cum ad causam jam dictus frater noster redire voluerit, ad nostram praesentiam transmittatis. Forma vero juramenti haec erit: Ego ille juro quoniam quidquid veritatis scio super causa, quae inter Hen. Eduensem episcopum, et P. Vizeliacensem abbatem agitur, vobis aperiam: falsitatem penitus reticebo. Datum Signiae, IV Kal. Februarii.
CDLXXXVIII.  Ad G. Lingonensem episcopum.--Ut Nivernensem comitem, nisi resipuerit, excommunicet.   (Anno 1152.) [MANSI,  Concil.,  XXI, 654.]
Author: Eugenius III
Date:  [GODEFRIDO] [Petro] [Hugoni] [Gofrido] [Alano]

EUGENIUS episcopus, servus servorum Dei, venerabili fratri G. Lingonensi episcopo, salutem et apostolicam benedictionem.

Saevitiam et tyrannidem, quam Nivernensis comes in Vizeliacense monasterium, Dei timore postposito, exercere non veretur, tanto tibi plus notam esse credimus, quanto ei vicinior esse dignosceris. Quia ergo idem coenobium a prima sui fundatione proprium allodium ac patrimonium beati Petri esse dignoscitur, ipsius destructionem pati non possumus, nec debemus. Et quia de religionis tuae prudentia valde confidimus, per praesentia tibi scripta mandamus, quatenus praedictum comitem districte sine longa dilatione convenias, ut damna quae ipsi monasterio intulit, in integrum restituat, et locum ipsum in sua pace ac libertate dimittat. Quod si infra triginta dies post tuam commonitionem adimplere neglexerit, ad locum unde ad ipsius comitis notitiam pervenire possit accedas, et congregatis religiosis et prudentibus viris, accensis candelis in ecclesia, et personam ejus, atque perfidorum burgensium de Vizeliaco auctoritate nostra excommunicationis sententiam absque appellationis remedio proferas: et in tota terra ejus, praeter baptismum parvulorum, et poenitentiam morientium, omnia divina officia prohibeas celebrari. Adjicientes, ut sententiam ipsam venerabilibus fratribus nostris archiepiscopis P. Bituricensi, et H. Senonensi, et G. Nivernensi, et Henr. Eduensi, et Henr. Trecensi, et A. Antissio. episcopis, per tuas litteras ex parte nostra firmiter observandam denunties. Nos siquidem per alia eis scripta mandavimus, ut eamdem sententiam post tuam denuntiationem per suas parochias inviolabiliter faciant observari. Litteras vero quas praedictis fratribus nostris Eduensi, Nivernensi, et Antissiodorensi misimus, per tuos eis nuntios facias praesentari.
CDXCI.  Eberhardo Babenbergensi et Burchardo Eyestettensi episcopis commendat Adalbertum abbatem Heidenheimensem, ut ei quovis modo assistant.   (Anno 1152, Febr.) [  Ibid.,  p. 131.]
Author: Eugenius III

EUGENIUS episcopus, servus servorum Dei, EBERHARDO Babenbergensi et BURCHARDO Eyestettensi episcopis, salutem et apostolicam benedictionem.

Benedictus Dominus et Pater Domini nostri Jesu Christi qui per curam et sollicitudinem vestram, atque juxta commonitionem et desiderii nostri votum, dignatus est in ecclesia Heidenheimensi honestatis et Deo placitae religionis observantiam reformare et dilectum filium nostrum Adelbertum, latorem praesentium, honestum siquidem, prout asseritis, ac bonae opinionis virum, abbatem et provisorem in eodem loco salubriter providere, ut ubi omnis enormitatis et immunditiae malitia diu, peccatis exigentibus, exstitit, ibi de caetero regularis ordo et innocentia sanctitatis refloreat, atque gratum Deo in odorem suavitatis exhibeatur obsequium. Proinde, dilectissimi in Christo fratres, et in agricultura summi patrisfamilias solertissimi cooperatores, ut donum, quod in praedicta ecclesia pro studio incoeptum est, deperire non valeat, sed de bono in melius semper angeri, fraternitatis vestrae studium praesentibus litteris incitamus, et in Domino exhortantes monemus, quatenus praedictum filium nostrum Adelbertum abbatem attentius habeatis commendatum, et ad reaedificationem ac meliorationem ejusdem ecclesiae, vires ei et auxilium, pro B. Petri et nostra reverentia, praestetis, atque pecuniam, quae pro restauratione ipsius loci collecta est, in manu ejus ac fratrum suorum faciatis assignari. Clericos vero manifeste concubinarios, qui habitationes suas in ipso monasterio habent, nihilominus ab eodem loco studeatis removere.
CDXCII.  Gerhardo Eystettensi comiti, Adelbertum abbatem Heidenheimensem, ejusque fratres attentius commendat.   (Anno 1152, Febr.) [FALREINSTEIN,  Cod. diplom. antiq. Nordgav.,  p. 32.]
Author: Eugenius III

EUGENIUS episcopus, servus servorum Dei, dilecto filio nobili viro GERHARDO Eystettensi comiti, salutem et apostolicam benedictionem.

Ad industriam nobilium et catholicorum principum spectare dignoscitur, religiosas personas diligere, et earum loco devotionis intuitu confovere, ut per hujusmodi studium creatori suo Domino Jesu Christo placere valeant, et salutem suarum mereantur consequi animarum. Ideoque dilectum filium nostrum Adelbertum Heidenheimensem abbatem ac fratres ipsius, qui ex mandato nostro ad locum ipsum se humiliter transtulerunt, nobilitati tuae attentius commendamus; per animae tuae salutem rogantes, et in peccatorum tuorum remissionem monentes quatenus eos diligas et honores atque ab infestationibus pravorum hominum manuteneas et defendas.
CDXCIII.  Adelberto, monasterii Heidenheimensis advocato, mandat ut Adelbertum abbatem hujus monasterii manuteneat, et ab infestationibus protegat.   (Anno 1152, Febr.) [  Ibid.  ]
Author: Eugenius III

EUGENIUS episcopus, servus servorum Dei, dilecto filio ADELBERTO advocato Heidenheimensis Ecclesiae, salutem et apostolicam benedictionem.

Veniens ad nos dilectus filius noster Adelbertus abbas S. Wunebaldi, de te bona nobis plurima nuntiavit, quod eum et fratres ejus benigne foveas ac diligas, et ad reformandum in loco ipso religionis statum, opem sibi et consilium praebeas. Quod, quia omnipotenti Deo gratum esse cognoscimus et animae tuae saluti utilissimum, paterna te in Domino affectione monemus, hortamur, et in peccatum tuorum remissionem injungimus, quatenus et ab infestationibus, quae sibi contra justitiam inferuntur, sicut bonus tutor, protegas et defendas.